কাঠালবাড়ী-শিমুলিয়া নৌরুটে নাব্যতা সংকটের কারণে ফেরি চলাচল ব্যাহত হওয়ায় গত কয়েকদিন ধরে দেশের দক্ষিণ-পশ্চিমাঞ্চলের যোগাযোগের একমাত্র প্রবেশদ্বার পাটুরিয়া-দৌলতদিয়া নৌরুটে যানবাহনের চাপ বাড়ছে। উভয় ঘাটে ফেরি পারাপারের অপেক্ষায় রয়েছে প্রায় ৬শতাধিক যানবাহন। তবে যাত্রীবাহী বাসের তুলনায় পণ্যবাহী ট্রাকের সংখ্যা বেশি রয়েছে। বুধবার সকালে থেকে পাটুরিয়া-দৌলতদিয়া নৌরুটে উভয় ঘাটে প্রায় ৫শত পণ্যবাহী ট্রাক ও ২শতাধিক যাত্রীবাহী বাস পারের অপেক্ষায় রয়েছে। তবে বেলা বাড়ার সাথে সাথে যানবাহনের চাপ বাড়তে পারে বলে ধারণা করছে সংশ্লিষ্টরা। পাটুরিয়া ফেরিঘাটের বিআইডব্লিউটিসির বাণিজ্য বিভাগের সহকারি জেনারেল ম্যানেজার জিল্লুুর রহমান জানান, মাওয়া ও কাঠালবাড়ী-শিমুলিয়া নৌরুটে নাব্যতা সংকটের কারনে ফেরি চলাচল ব্যাহত হওয়ার পাটুরিয়া-দৌলতদিয়া ফেরিঘাটে পাটুরিয়া দৌলতদিয়ায় যানবাহনের চাপ বাড়ছে। যাত্রীবাহী বাসের তুলনায় পণ্যবাহী ট্রাকের সংখ্যা বেশি। সে কারণে যাত্রী ও চালকদের ফেরি পারাপারে কিছুটা ভোগান্তি হচ্ছে। তবে যাত্রীবাহী বাস ও ব্যক্তিগত ছোট গাড়ি অগ্রাধিকার ভিত্তিতে পার করা হচ্ছে।পাটুরিয়া ঘাট এলাকায় প্রায় ২শত পন্যবাহী ট্রাক ও কিছু সংখ্যক যাত্রী পারের অপেক্ষায় রয়েছে। অপরদিকে দৌলতদিয়া ফেরিঘাটের বিআইডব্লিউটিসির বাণিজ্য বিভাগের সহকারি ব্যবস্থাপক আব্দুল্লাহ জানান, সকাল থেকে ঢাকামুখী যাত্রীবাহী বাস ও জরুরী পণ্যবাহী ট্রাকের চাপ একটু বেশি এতে ঘাট এলাকায় আটকা পড়েছে ৪ শতাধিক পণ্যবাহী ট্রাক ও প্রায় ২শত যাত্রীবাহী বাস। এতে ঘাট এলাকায় যানবাহনের দীর্ঘ সারির সৃষ্টি হয়। এই নৌরুটে ছোট-বড় মোট ১৭ টি ফেরি দিয়ে যাত্রীবাহী বাস, পণ্যবাহী ট্রাকসহ সকল প্রকার যানবাহন পারাপার করা হচ্ছে।